Diari Oficial de la Generalitat Valenciana


Sumari del DOGV 5394, del 23-11-2006 (2006/12778)

RESOLUCIÓ de 28 de setembre de 2006, del conseller de Territori i Habitatge, per la que s'aprova definitivament la modificació puntual núm. 53 del Pla general del municipi d'Elda.
-----------------------------------------------------------------------------------------------------------------------------------------------------------------------------------

### Dades del document

Número de DOGV
:   5394

Data del DOGV
:   23-11-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/12578


Data del document
:   28-09-2006

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Elda
    * pla d'urbanisme

RESOLUCIÓ de 28 de setembre de 2006, del conseller de Territori i Habitatge, per la que s'aprova definitivament la modificació puntual núm. 53 del Pla general del municipi d'Elda. [2006/12310]  
Vist l'expedient relatiu a la modificació puntual núm. 53 del Pla general del municipi d'Elda (Alacant), i de conformitat amb els següents,  
Antecedents de fet  
Primer  
El Projecte de modificació puntual núm. 53 es va sotmetre a informació pública durant un mes mitjançant un acord del Ple de l'Ajuntament del dia 16 de febrer de 2004, i es va publicar l'anunci en el Diari Oficial de la Generalitat Valenciana de 5 d'abril de 2004 i en el diari La Verdad de 2 de març del mateix any. Després del pertinent període d'exposició pública en què no es van presentar al·legacions, es va aprovar provisionalment pel mateix òrgan en data 30 de juliol de 2004.   
Segon  
La documentació està integrada per memòria informativa i justificativa, i plànols de qualificació vigent i proposta.   
Tercer  
L'objecte de l'expedient és el canvi de qualificació urbanística d'un sector de sòl urbanitzable previst en el vigent Pla general, el denominat sector 5.1, amb una superfície total de 18.600 m2.   
En el planejament vigent, aquest sector està qualificat com P12, subzona de desenvolupament residencial intensitat 2. La modificació proposada consistix a assignar al sector la qualificació P21, subzona de desenvolupament de la xicoteta indústria. El canvi de qualificació es justifica en la conveniència de consolidar com a zona industrial ambdós marges de la carretera de Sax.   
En canviar la qualificació, s'apliquen al sector els corresponents coeficients de sector i d'ús establits amb caràcter general en el Pla general, per la qual cosa, mantenint l'aprofitament mitjà, l'índex d'edificabilitat bruta s'incrementa, passant de 0,60 m2/m2 a 1,00 m2/m2.   
Es regulen els objectius que s'han de considerar en la redacció dels instruments de desenvolupament. Establixen un ús global industrial, usos compatibles magatzems, oficines i tallers i ús incompatible residencial.   
Quart  
Consta en l'expedient informe de la Conselleria de Territori i Habitatge, Direcció General de Gestió del Medi Natural, Declaració d'impacte ambiental de data 19 d'abril de 2005, acceptable amb determinats condicionants quant al desenvolupament del Pla parcial.  
Cinqué  
La Comissió Territorial d'Urbanisme d'Alacant, en sessió celebrada el dia 11 d'abril de 2006, va adoptar l'acord d'informar favorablement sobre la modificació puntual núm. 53 del Pla general d'Elda, supeditant la remissió al conseller de Territori i Habitatge perquè l'aprove definitivament fins que s'esmene l'observació assenyalada en la consideració tecnicojurídica tercera del mateix acord, segons el qual .Les determinacions contingudes en l'expedient es consideren genèricament correctes des del punt de vista de les exigències de política urbanística i territorial de la Generalitat, tal com recull l'article 40 de la LRAU. No obstant això, en definir els objectius que s'han de considerar en la redacció dels instruments de desenvolupament, preveuen la possibilitat que els elements de xarxa primària, tant viària com de zones verdes, computen com a xarxa secundària. Aquesta previsió no és correcta, perquè l'article 2 de l'annex del Reglament de planejament de la Comunitat Valenciana, en regular aquesta possibilitat, exigix per a la seua aplicació que el Pla general haja sigut redactat d'acord amb les determinacions de la Llei reguladora de l'activitat urbanística o, si és el cas, homologat. Aquesta circumstància no es dóna en el municipi d'Elda, el Pla general del qual va ser aprovat definitivament l'any 1985 i no ha sigut objecte d'homologació global. En conseqüència, han d'eliminar aquesta previsió. .  
Sisé  
Amb data 8 de setembre de 2006, els serveis tècnics van emetre un informe en què examinada la documentació aportada per l'Ajuntament d'Elda en data 11 d'agost de 2006 en relació amb l'expedient abans referenciat, s'estima que aquesta s'ajusta al que disposa l'Acord de la Comissió Territorial d'Urbanisme de data 12 d'abril de 2006, per la qual cosa es pot donar per acomplit l'esmentat Acord.   
L'esmena d'aquest es porta a terme de la manera següent:   
S'elimina la previsió esmentada en l'apartat cinqué anterior, i s'aporta nou document tècnic, en triple versió exemplar, i degudament diligenciat amb la data d'aprovació pel ple municipal celebrat el 19 de juliol de 2006.  
Fonaments de dret  
Primer. El procediment seguit per l'Ajuntament resulta d'acord amb el que preveu l'art. 38 per remissió de l'art. 55 de la Llei reguladora de l'activitat urbanística (d'ara endavant LRAU).   
Segon. La documentació està completa, a l'efecte del compliment de l'art. 27 de la LRAU.   
Tercer. Les determinacions contingudes en l'expedient es consideren genèricament correctes des del punt de vista de les exigències de política urbanística i territorial de la Generalitat, tal com recull l'article 40 de la LRAU.  
Quart. La competència per a l'aprovació definitiva correspon al conseller de Territori i Habitatge, de conformitat amb el que disposa la Disposició transitòria primera, punt 3, i l'article 54.2.8 de la Llei reguladora de l'activitat urbanística, en relació amb els articles 6.e) i 10.a) del Reglament dels òrgans urbanístics de la Generalitat Valenciana, aprovat per Decret 201/2003, de 3 d'octubre, del Consell de la Generalitat.   
Vistos els preceptes legals citats, i la resta de disposicions de general i pertinent aplicació, de conformitat amb l'acord de la Comissió Territorial d'Urbanisme d'Alacant, resolc:  
Aprovar definitivament la modificació puntual núm. 53 del Pla general del municipi d'Elda (Alacant).  
Contra la present resolució, que posa fi a la via administrativa, es pot interposar recurs potestatiu de reposició davant del conseller de Territori i Habitatge en el termini d'un mes, comptador des de l'endemà a la notificació d'aquesta, d'acord amb el que establixen els articles 116.1 i 117.1 de la Llei 4/1999 de modificació de la Llei 30/1992, de 26 de novembre, de règim jurídic de les administracions públiques i del procediment administratiu comú; o bé, recurs contenciós administratiu davant de la sala contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació d'aquesta, de conformitat amb el que disposa l'article 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici que els interessats puguen exercir qualsevol altre recurs que estimen oportú.  
València, 28 de setembre de 2006.. El conseller: Esteban González Pons.